ส่วนที่ 1
ข้อมูลสรุป

บริษัท อุตสาหกรรมถังโลหะไทย จำกัด (มหาชน) และบริษัทย่อย ประกอบธุรกิจหลัก คือ
ดำเนินการผลิตและจำหน่ายผลิตภัณฑ์บรรจุภัณฑ์ และมีอาคารสำนักงานให้เช่า โดยสามารถแบ่ง
กลุ่มตามประเภทของผลิตภัณฑ์ได้ ดังนี้

1.  ผลิตภัณฑ์ถังโลหะ

ผลิตและจำหน่ายถังโลหะขนาด 200 ลิตร สำหรับบรรจุน้ำมันหล่อลื่น เคมีภัณฑ์
น้ำผลไม้ และน้ำยางข้น โดยมีโรงงาน 2 แห่ง ตั้งอยู่ที่เขตยานนาวา กรุงเทพมหานคร
และที่อำเภอ
หาดใหญ่ จังหวัดสงขลา

2.  ผลิตภัณฑ์พลาสติก

แบ่งออกเป็น 2 ประเภท ได้แก่

1)  ผลิตภัณฑ์ที่ทำจากวัตถุดิบ PET ได้แก่หลอด Preform สำหรับใช้ในการเป่าขวด
    ขวดพลาสติกพีอีที (PET) สำหรับบรรจุน้ำอัดลม น้ำดื่ม และน้ำมันพืช

2)  ผลิตภัณฑ์ที่ทำจากวัตถุดิบ PP ได้แก่ แผ่นพลาสติกลูกฟูก (PP) สำหรับใช้ในงาน อุตสาหกรรม
    ธุรกิจโฆษณา และอื่นๆ โดยมีโรงงานตั้งอยู่ที่จังหวัดปทุมธานี

3.  อาคารสำนักงานให้เช่า

บริษัทย่อยของบริษัทฯเป็นผู้พัฒนาอาคารเลครัชดา ออฟฟิศคอมเพล็กซ์ เพื่อขายและ ให้เช่า
ตั้งอยู่ที่ถนนรัชดาภิเษก (สุขุมวิท - พระราม 4) กรุงเทพมหานคร
โดยอาคารดังกล่าวยังเป็นที่ตั้งของสำนักงานใหญ่ของบริษัทฯด้วย

สำหรับอุตสาหกรรมถังโลหะ บริษัทฯและบริษัทย่อยเป็นผู้นำในการถือครองส่วนแบ่งการ
ตลาดด้านการผลิตและจำหน่ายถังโลหะขนาด 200 ลิตรมาโดยตลอด ทั้งนี้เนื่องมาจากการพัฒนา
คุณภาพสินค้าอย่างต่อเนื่อง และการให้บริการที่มุ่งเน้นความพึงพอใจของลูกค้าเป็นสำคัญ อย่างไร
ก็ดี ในภาพรวมของธุรกิจจัดว่ามีการแข่งขันด้านราคาค่อนข้างสูงในปีที่ผ่านมา
สำหรับธุรกิจผลิตภัณฑ์พลาสติก ปริมาณความต้องการเพิ่มมากขึ้น
เนื่องจากสามารถไปทดแทนวัสดุประเภทอื่นๆ ได้

ส่วนอาคารสำนักงานที่บริษัทฯมีไว้ให้เช่านั้น ปัจจุบันมีลูกค้าเช่าพื้นที่มากกว่าร้อยละ 98
ของพื้นที่ทั้งหมด โดยบริษัทฯเน้นกลุ่มลูกค้าที่ต้องการเช่าอาคารสำนักงานเกรด A ดังนั้น
นโยบายการ ตั้งราคาจึงต้องสามารถแข่งขันกับอาคารอื่นที่อยู่ในระดับคุณภาพเดียวกันได้

รายงานของคณะกรรมการ

ภาวะเศรษฐกิจไทยในปี 2545 ปรับตัวดีขึ้น การลงทุนด้านการก่อสร้างและการผลิตในภาค
อุตสาหกรรมกระเตื้องขึ้นด้วยแรงผลักดันจากอัตราดอกเบี้ยต่ำ อัตราการใช้กำลังการผลิตรวมของ
อุตสาหกรรมในปี 2545 มีอัตราเฉลี่ยร้อยละ 59 เทียบกับร้อยละ 55
ในปีที่ผ่านมาเกือบทั้งหมดเป็นการขยายตัวของอุตสาหกรรมที่จำหน่ายในประเทศเป็นสำคัญ
อย่างไรก็ตามเศรษฐกิจไทยยังคงมีปัญหาความไม่สมดุลอีกหลายประการทั้งภาคการเงินและการคลัง
หนี้ที่ไม่ก่อให้เกิดรายได้ของระบบสถาบันการเงิน ยังคงเพิ่มขึ้น
โดยเฉพาะหนี้ที่ปรับโครงสร้างแล้วย้อนกลับมีจำนวนสูงขึ้น จากปัญหาต่าง ๆ ที่ยังมีอยู่ ทำให้บริษัทฯ
ยังไม่มั่นใจว่าทิศทางเศรษฐกิจของประเทศที่ปรับตัวดีขึ้นจะเป็นไปอย่างมั่นคงและถาวรเพียงใด

จากวิกฤตเศรษฐกิจที่ผ่านมา ทำให้คณะกรรมการของบริษัทฯ
ดำเนินการบริหารงานด้วยความระมัดระวัง และรอบคอบยิ่งขึ้น บริษัทฯ
ยังคงเดินหน้าต่อไปอย่างไม่หยุดยั้งในการเน้นนโยบายประหยัด ค่าใช้จ่าย
พร้อมทั้งการปรับปรุงระบบงานให้มีประสิทธิภาพมากยิ่งขึ้น ทำกิจการเพิ่มผลผลิตอย่างสม่ำเสมอ
และพยายามเพิ่มส่วนแบ่งการตลาดให้มากขึ้น
ถึงแม้ว่าราคาวัตถุดิบที่เพิ่มขึ้นอย่างต่อเนื่องจะมีผลกระทบกับต้นทุนการผลิต บริษัทฯ
ได้รองรับสถานการณ์โดยการเก็บสต็อกวัตถุดิบเพิ่มขึ้น
และปรับระบบการทำงานเพื่อช่วยลดผลกระทบที่จะเกิดขึ้นต่อไปยังลูกค้า ทำให้ในปี 2545 บริษัทฯ
มีผลประกอบการเป็นที่น่าพึงพอใจอย่างยิ่ง โดยมีรายได้รวม 863.20 ล้านบาท เพิ่มขึ้นร้อยละ
8.02 มีกำไรสุทธิ 98.12 ล้านบาท เพิ่มขึ้นร้อยละ 78.09 เมื่อเทียบกับผลประกอบการของปีก่อน

ในปี 2546 บริษัทฯ มั่นใจว่าจะสามารถรักษาลูกค้าและส่วนแบ่งการตลาดของบริษัทฯ
ให้อยู่ในระดับเดียวกับปี 2545 ได้ ถึงแม้ว่าแนวโน้มการแข่งขันจะมีความรุนแรงขึ้น โดยบริษัทฯ
จะปรับปรุงและรักษาคุณภาพของสินค้าและบริการให้ดีอยู่เสมอ

ในนามของคณะกรรมการบริษัทฯ ขอขอบคุณลูกค้าผู้มีอุปการะคุณ ท่านผู้ถือหุ้นที่ให้ความ ไว้วางใจ
สถาบันการเงินที่ให้การสนับสนุนบริษัทฯ ด้วยดีตลอดมา และขอขอบคุณพนักงานของบริษัทฯ
ทุกท่านที่ได้ร่วมแรงร่วมใจปฏิบัติหน้าที่อย่างเต็มความสามารถ ทั้งนี้ คณะกรรมการบริษัทฯ
จะพยายามอย่างเต็มที่ในการพัฒนาบริษัทฯ ให้เจริญเติบโตยิ่งขึ้นตลอดไป

  นายนิพนธ์ จรัญวาศน์ นายเนตร จรัญวาศน์

  ประธานกรรมการ กรรมการผู้อำนวยการ